Svim malim ljudima koji su napravili veliko djelo Udruga Ponos Hrvatske već jedanaesti put dodjeljuje godišnja priznanja za hrabrost i humanost. U emisijama Dobro jutro, Hrvatska i Hrvatska uživo te na webu HRT-a od 22. prosinca pratimo dvadesetak priča dosad nepoznatih, hrabrih junaka.



Danas donosimo priču o posadi broda 'Andrija Mohorovičić' koja je sudjelovala u i pomogla spasiti izbjeglice na moru.



Prvog kolovoza kada su kretali svijet nije očekivao da se sprema jedna od najvećih izbjegličkih kriza u novijoj povijesti. Brod 'Andrija Mohorovičić' prvi put tada se priključio međunarodnoj akciji nadzora Sredozemlja. Nismo očekivali ovako veliki priljev imigranata osobito ne na području za koje smo bili nadležni. Tako da smo u prvih par operacija spašavanja bili istinski zaprepašteni količinom ljudi koji dolaze tim migrantskim tokovima i količinom tih brodova pretrpanih migrantima, prisjeća se poručnica bojnog broda Ivana Bolić, voditeljica zapovjednog brodskog odreda.



U ta tri mjeseca 55-ero članova posade spasilo je 2 i pol tisuće izbjeglica, preplovili su 15 i pol tisuća milja, patrolirali 1472 sata. Područje koje su pokrivali veličine je 200x200 nautičkih milja. Plovili su od obala Grčke do obala Libije. Za ono što su ondje vidjeli i doživjeli,međutim, nikada se ne može biti potpuno spreman. Najstresnije je bilo kada na brodu dužine 20-24 metra uočite od 400 do 450 osoba. Vi ne znate u kojem su stanju, ne znate u kojem su zdravstvenom stanju, ne znate koliko ima djece, koliko ima žena, koliko ima odraslih, da li ima invalida, da li ima mrtvih osoba i tek kada krenete u tu operaciju spašavanja onda stječete pravu sliku, govori kapetan korvete Vlado Zoko, zapovjednik 1. hrvatskog kontingenta u operaciji Triton. A poručnica Bolić dodaje: Bilo je preko 80 djece do pet godina u polumrtvom stanju, prvo veće spašavanje to je za nas bilo emocionalno najstresnije. Drugo je bilo prvo noćno spašavanje gdje je sve nekako radilo protiv nas, loši vremenski uvjeti, noć, veliki broj ljudi… Ta je noć bila izuzetno teška. Dok poručnik bojnog broda Stjepan Giljević, zapovjednik broda Obalne straže ''Andrija Mohorovičić'' ističe: Bilo je tehnički zahtjevno, trebate sve te ljude utopliti, medicinski zbrinuti i nahraniti tako da je i taj dio bio izazovan i težak.



Te prizore teško će itko od njih ikada zaboraviti. Posada je fenomenalna. Ja kao zapovjednik znao sam gdje idemo međutim osim toga što nas je iznenadio toliki broj traganja i spašavanja kada na brodu imate 55 ljudi na ovako malom skučenom prostoru onda sam očekivao da će tu biti malo trzavica. Međutim kako se posada ponašala u akcijama traganja i spašavanja tako se ponašala u smislu vladanja na brodu, hvali svoju posadu bojnik Giljević.



A da ih iznova zovu - odgovor je uvijek isti: s radošću! Stvarno najveće je zadovoljstvo kada vi od 300 osoba na brodu uspijete spasiti svih tih 300 osoba i da ih zdrave i žive iskrcate na obalu. To je najveće zadovoljstvo tijekom cjelokupne provedbe ove akcije, iskren je kapetan Zoko.



Svaka im čast. Ovi su zaista ponos Hrvatske!